Við tryggum sigri á EB/Streymi komu vit aftur í gongd við stigasavnanina Á pappírinum var talan um ein dyst, sum vit skuldu vinna, og tað stóð eisini rættiliga skjótt greitt, at vit vóru væl og virðiliga omaná, tá EB/Streymur vitjaði fríggjakvøldið. Gestirnir løgdu seg djúpt, og tí gekk mest sum alt spælið á hálvuni hjá EB/Streymi. Tað gekk tó ikki heilt so væl at skapa upplagdar møguleikar, men við at brúka høvdið, fingu vit sent neyðugu bóltarnar í netið. Fyrsta málið kom longu eftir einum korteri, tá Árni sendi fríspark innfyri úr høgru. Pingel var hægstur, og so sníkti bólturin seg inn undir málverjan. Vit høvdu áhaldandi nógvar góðar støður, men vit máttu bíða til dygst undan steðginum, áðrenn leiðslan varð tvífaldað. Hesa ferð var fríspark í høgru, og tá Stefan sendi innfyri, kundi ein púrasta blankur Michal stúta í netið í 2-0. Sami Michal stútaði eisini til 3-0 stutt eftir steðgin, eftir at Meinhard hevði gjørt gott forarbeiði, og so var mest sum leyst og liðugt. Eitt sindur av spenningi kom í, tá gestirnir minkaðu um munin, men heilt vandamikið gjørdist tað ongantíð. Vit høvdu áhaldandi nógvar royndir, og stutt undan dystarloki kundi Meinhard hegnisliga senda bóltin í handara síðunet. Pingel hevði eisini bóltin í netinum eina ferð í yvirtíðini, men tá hevði Hannes verið rangstaddur í uppspælinum, so málið taldi ikki við. Týdningarmest av øllum, so fingu vit stigini, sum vit skuldu hava, og tí hanga vit framvegis í fremru liðunum á stigatalvuni. Longu týskvøldið er aftur heimadystur á skrá, tá NSÍ kemur á vitjan.